Document ID: 31980D0739

ΑΠΟΦΑΣΗ ΤΟΥ ΣΥΜΒΟΥΛΙΟΥ της 22ας Ιουλίου 1980 περί δεύτερης εφαρμογής της αποφάσεως 78/870/ΕΟΚ "περί εξουσιοδοτήσεως της Επιτροπής να συνάπτει δάνεια με σκοπό την προώθηση των επενδύσεων στην Κοινότητα"
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
την απόφαση 78/870/ΕΟΚ του Συμβουλίου της 16ης Οκτωβρίου 1978 περί εξουσιοδοτήσεως της Επιτροπής να συνάπτει δάνεια με σκοπό την προώθηση των επενδύσεων στην Κοινότητα (1), και ιδίως το άρθρο 2,
την πρόταση της Επιτροπής(2),
τη γνώμη της Συνελεύσεως(3),
Εκτιμώντας:
ότι η Επιτροπή έχει ήδη συνάψει ένα σημαντικό μέρος του πρώτου τμήματος των δανείων το οποίο εγκρίθηκε από την απόφαση 79/486/ΕΟΚ (4) και ότι προβλέπεται η εξάντληση αυτού του τμήματος-
ότι οι επενδύσεις στους τομείς της υποδομής και της ενεργείας συνεχίζουν να παρουσιάζουν ένα ουσιώδες ενδιαφέρον για τις οικονομίες των Κρατών Μελών, ιδίως λόγω της επιπτώσεώς τους στην περιφερειακή ανάπτυξη και στην περιφερειακή απασχόληση, και να εξασφαλίζουν στην Κοινότητα μία μικρότερη εξάρτηση απέναντι στην εισαγόμενη ενέργεια και μία μεγαλύτερη εξασφάλιση στον εφοδιασμό-
ότι είναι σκόπιμο να επιτραπεί ένα δεύτερο τμήμα δανείων μέσα στο πλαίσιο της αποφάσεως 78/870/ΕΟΚ και να προκριθούν για το 80% του τμήματος αυτού οι ίδιοι τομείς με αυτούς που προκρίνονται στην απόφαση 79/486/ΕΟΚ- ότι η διάθεση του υπολοίπου του τμήματος θα αποτελέσει αντικείμενο μεταγενεστέρας αποφάσεως-
ότι θα ήταν δυνατόν να επιτραπεί ένα ποσό δανείων ισοδύναμο με 500 εκατομμύρια ευρωπαϊκές λογιστικές μονάδες σε κεφάλαιο,
ΑΠΟΦΑΣΙΖΕΙ:
Άρθρο 1
Ένα δεύτερο τμήμα δανείων επιτρέπεται για ένα ποσό που δεν μπορεί να υπερβεί την αντίστοιχη αξία των 500 εκατομμυρίων ευρωπαϊκών λογιστικών μονάδων σε κεφάλαιο. Επί του ποσού αυτού, η αντίστοιχη αξία των 100 εκατομυρίων ευρωπαϊκών λογιστικών μονάδων σε κεφάλαιο δεν μπορεί παρ' όλα αυτά να αποτελέσει αντικείμενο δανεισμού πριν από την υιοθέτηση μιας μεταγενέστερης αποφάσεως σχετικά με την διάθεση ενός τέτοιου δανείου.
Άρθρο 2
Το προϊόν των δανείων ύψους ισοδυνάμου με 400 εκατομμύρια ευρωπαϊκές λογιστικές μονάδες σε κεφάλαιο διατίθεται σε δάνεια που προορίζονται για χρηματοδότηση σχεδίων επενδύσεων που πραγματοποιούνται στο έδαφος της Κοινότητος και ανταποκρίνονται στους κατά προτεραιότητα σκοπούς της Κοινότητος στους τομείς της υποδομής και της ενεργείας.
Με το σκοπό αυτόν:
- για ό,τι αφορά την υποδομή, η επένδυση περιλαμβάνει ιδίως τις μεταφορές, τις τηλεπικοινωνίες, τις γεωργικές αναδιαρθρώσεις, τις υδραυλικές κατασκευές και την προστασία του περιβάλλοντος.
- για ό,τι αφορά την ενέργεια, η επένδυση συμβάλλει σε μία μεγαλύτερη ανεξαρτησία, ασφάλεια και διαφοροποίηση στον εφοδιασμό της Κοινότητος σε θέματα ενεργείας- η επένδυση εξασφαλίζει την ανάπτυξη, την εκμετάλλευση, τη μεταφορά και την αποθήκευση των πηγών ενεργείας- ειδική προσοχή επιβάλλεται στις οικονομίες ενεργείας και στην ανάπτυξη των εναλλακτικών πηγών ενεργείας.
Άρθρο 3
Η Επιτροπή αποφασίζει για την επιλεξιμότητα των σχεδίων σύμφωνα με τις κατευθυντήριες γραμμές που καθορίζονται στο άρθρο 3 της αποφάσεως 79/486/ΕΟΚ.
Έγινε στις Βρυξέλλες, στις 22 Ιουλίου 1980.

Labels: 2
9
1
15